LidanRubinov/Halacha-QA huggingface dataset:
שאלה: פיטורין-לפני חגים ואירוע: אני עובדת אצל מעסיק מעל שנה וחצי. יחסי עובד ומעסיק היו בגדר הנורמה. אני עומדת לחתן את ביתי בקרוב בע"ה. וכמובן כפי שידוע אנו בתקופה לפני חגים. המעסיק החליט משום מה לקרוא לי לשיחה ולדבר איתי על העבודה והחליט על פיטורין. אני לא נפגעתי מהפיטורין -זכותו המלאה- נפגעתי מכך שמצא את העיתוי "המתאים" לפטרני כאשר טען יותר נכון פגע והעליב, ובכך סתם את הגולל על התפקיד. ופיטר לפני החגים ולפני החתונה- יודע הוא על הכל. כמובן שגם במשפחתי נפגעו מעצם המעשה הבת שהיא לפני חתונה וכולם, לא ארחיב. בתו התחתנה מס ימים לאחר הפיטורין כמובן שלא הלכתי לחתונה. המעסיק קרא לי ואמר אני לא מבין למה לא באת מה את עושה הקשר בין פיטורין לחתונתי? וכביכול זרק את האשמה עלי, האם זו לא חוצפה? ואפילו שוב פוגע שעושה ממני מטומטמת -- איך אפשר לסלוח לאנשים כאלו, ומי צודק באירוע זה?
תשובה: לך, אינני ודע מה היו שיקוליו של המעביד שלך, אבל חבל לך לבזבז כוחות על זוטות כאלה. תתרכזי בחתונת בתך ותגיעי אליה שמחה ומאושרת. יותר טוב להתרכז בשמחות מאשר בדברים שמעציבים. ודווקא מתוך שמחה יהיה לך כוח להתגבר על כל הקשיים. חג סוכות שמח
שאלה: אורך ועובי הפאה : הנני נוהג להסתפר בשכבת שיער דקה ("חצי" במכונה) וכך גם בפאות. האם זה מותר או שמה הפאות צריכות עובי שתהיה להן אחיזה ביד?
תשובה: אם אורך השיער נשאר לפחות 2-3 מלימטר, שאפשר לתפוס את זה במספריים, זה מותר.
שאלה: דרך לימוד הגמרא: מאז שהתחלתי ללמוד גמרא לימדו אותי הר"מים שלי שהלימוד המבורר ביותר נוצר ע"י ויכוח והתנצחות. עם זאת, בזמן האחרון שמתי לב (בעקבות הערה של חבר) שלעיתים אני והחברותות שלי יוצאים באמירות כעוסות או מזלזלות אחד בשני כשחולקים בסוגיא מסוימת ("יא אדיוט", "אתה לא יודע לקרוא פשט גמרא?" "איך אפשר להעמיד ככה את תוס? זה הזוי!" וכו ), יש לציין שהאמירות הן רק כלפי חוץ ואין ביננו שום איבה או זלזול ח"ו, אבל זה נפלט בלהט הסוגיא. (אגב, בשבו"שים בישיבות גדולות, בעיקר חרדיות, נתקלתי בדברים דומים) (הר"מ שלי הראה לי כל מיני מקומות שאמוראים מתבטאים בצורה חריפה (ירוד נאלא, כמדומני שאין מוח בקודקודו וכו ) אבל החבר שהעיר לי טען שזה רק כשמדובר במחלוקת הלכתית שאז חובה להיות חריף) האם לדעת כבוד הרב דרך לימוד הגמרא בחברותא צריכה להיות דרך התנצחות (כפי שמקובל היום בעולם הישיבות) או בנעימות ורוגע, מה שעלול לגרום להספק יותר נמוך אבל כנראה יגרום לפחות פליטות פה כאלו?
תשובה: ח דרשו: "את והב בסופה". אם המטרה היא לברר את האמת לא ישארו משקעים ולא צריך לחשוש אבל יש להשתדל להוריד קצת את הטונים.
שאלה: כלאיים בגפן: אני מעוניין להרכיב גפנים מזנים שונים על גזע של גפן מקומית (חזקה יותר)- כל סוג גפן על גזע נפרד. הגזע שיך לגפן חברונית שמוציאה ענבים שחורים עם גרענים. א. האם יש בעיה עם זה? ב. מה התשובה כאשר הענף "הרוכב" הוא מזן של ענבים לבנים?
תשובה: כל הזנים של הענבים הם ענבים כך שאין בהם איסור של כלאים, ואפשר להרכיב מין על מינו. בברכת התורה והארץ הרב יהודה הלוי עמיחי
שאלה: תיקון חצות בשמיטה: עד מתי לא אומרים תיקון רחל לאחר השמיטה, כלומר, לאחר ראש השנה של השנה השמינית, האם מיד לאחר ראש השנה כבר אומרים או מחכים למועד מאוחר יותר? אם אפשר בבקשה לציין מקורות להלכה
תשובה: אין צורך במקורות, בהלכה כתוב רק בשנת השמיטה לא אומרים תיקון רחל, וכיון שבר"ה תשס"ט נגמרה שנת השמיטה הרי שאומרים תיקון חצות כרגיל.
שאלה: יציאה לקברות צדיקים בחו"ל: שמעתי מפי מישהו שהאנשים שיוצאים לאומן עוברים על איסור של הרמב"ם שפסק שאסור לעזוב את הארץ פרט לשידוך, חינוך ופרנסה האם יש היתר לבקר בקברות צדיקים בתפוצות?
תשובה: בדעת הרמב"ם נראה שרק ללמוד תורה, לישא אישה, להציל מהנכרים ולטפל ביצוא וייבוא אם זו עבודתו. השאילתות רוצה לומר שרק למצוות אלו ואילו התוספות אומר שמותר לכל מצווה. יש תשובה במשפט כהן שיש דעה אחת שביקור בקברות צדיקים זה מצווה ולחולקים על הרמב"ם יהיה מותר. אבל הרב זצ"ל בעצמו מסתייג מנסיעה לחו"ל לצורך ביקור בקברות צדיקים. ועוד שיש הרבה קברי צדיקים בארץ.
שאלה: כינים- בראי המדע: אם אפשר להסביר באופן כללי מדוע אם הידע שלנו משתנה ומתעדכן אז מדוע הפסיקות נשארות אותו דבר. כמו לדוגמא לגבי כינים, שכיום אנו יודעים שאינם נוצרות מזיעה, מדוע לא משנים את הפסיקה שמותר להורגן בשבת?
תשובה: הדין המובא בגמרא ובשולחן ערוך הוא שמותר להרוג כינה בשבת כיון שאינה פרה ורבה, כלומר אינה נוצרת מזכר ונקבה. אולם היום אנו יודעים שכינה נוצרת מזכר ונקבה ולכן כתבו הפוסקים שאסור להורגה בשבת. אומנם יש הסבורים שגם היום מותר להורגם שכן ישנם טעמים אחרים להתיר (ילקו"י סי' שט"ז סע' י).
שאלה: לברך ברכת המזון אחרי שקמים מהשולחן: תחילה רציתי להודות לכם צדיקים על עזרתכם המבורכת. ישר כח. מפאת קוצר הזמן לא תמיד אני מספיק לברך ברכת המזון בשולחן שבו אכלתי, כיוון שאני צריך לחזור לעמדה שלי בעבודה. האם על פי ההלכה ניתן לברך ברכת המזון לאחר שעזבתי את שולחן הסעודה? שכן אני אוכל בשעת העבודה בזמן קצוב ואני לא רוצה לברך בלחץ.
תשובה: יש חשיבות גדולה לברך באותו מקום שבו אכלת, לכן עדיף לקצר מעט באכילה עצמה ולברך ברכת המזון בכוונה באותו מקום. אך אם אתה חייב לברך במקום אחר, אז תתכוון מראש על מנת להמשיך לאכול במקום אחר, ותשאיר מעט לחם ותאכל אותו באותו מקום ששם תברך.
שאלה: ספר לא נקי: יש אצלי ספר לא נקי כלשהו ששייך לעמותה שיש לה מועדונית לילדי רווחה. המועדונית הספציפית שממנה הספר נסגרה. מה לעשות בספר, לזרוק אותו או לנסות למצוא את העמותה עצמה ולהחזיר אותו?
תשובה: תזרוק את הספר דמזכים לאדם אפילו שלא בפניו, ומן הסתם כבר עשו תשובה וגם הם חפצים בכך.
שאלה: שינוי נוסח תפילה מיחיד לרבים: בתפילות הדלקת נרות שאני מתפללת ישנו נוסח שבעז"ה הקב"ה יזכה אותי לעשות תשובה שלמה לשמור על צניעות טהרה וכו. האם אני יכולה האם מותר לשנות את זה מיחיד לרבים כדי לכוון על בעלי? כלומר - לומר בתפילה שיזכה אותנו לעשות תשובה וכו.
תשובה: כן, ואפ' עדיף כך.
שאלה: ברכה על חבר: פגשתי במקווה בערב ר"ה חבר שלא ראיתי אותו זמן רב מאוד (למעלה משנה) בפנים לא יכולתי לברך כמובן, השאלה אם כשיוצאים המקוה עדיין אני יכול לברך או שכיוון שעבר כבר זמן וראיתי אותו אז כבר אין מקום לברכה?
תשובה: זה עוד לא נחשב שעבר זמן. כל זמן שאתה חי את החוויה הזו זה לא נחשב שעבר זמן.
שאלה: צום יום כיפור: אני בת 28 רווקה. אני סובלת מכאבי ראש והתעלפיות. כל פעם שאני צמה אחרי זה אני סובלת מכאבי ראש חזקים וסחרורות. לגבי צום יום כיפור שאלתי את הרופאה מה אני צריכה לעשות? היא אמרה לי שאני צריכה לשתות כל פעם קצת מים. פעם שעברה צמתי ושתיתי כל פעם קצת מים. ומוצאי הצום הרגשתי כאבי ראש חזקים וסחרורות. השאלה שלי מה אני צריכה לעשות לגבי הצום. האם אני צריכה לצום?
תשובה: כדי להפטר מהצום צריך להגדיר את מצבך כמצב של סכנת חיים. אם את לא נכנסת להגדרה הזו את חייבת לצום. אם הרופאה מגדירה את מצבך כסכנה לחיים, ולכן היא קובעת שאת חייבת לשתות, מותר לך לשתות בכל חמש דקות שיעור של פחות ממלוא לוגמיו. חישוב מלוא לוגמיו   ממלאים את הפה במים ומוציאים לתוך כלי עם סימני מדידה, חצי השיעור הוא מלוא לוגמיו. כדאי לשתות שתיה עם הרבה סוכר, כגון, מיץ ענבים. הרב חיים כץ
שאלה: הסרת קעקוע: קראתי את השאלות והתשובות שנשאלו בנושא. חלק (ממה שאני יודע) מהאיסור של עשיית קעקוע הוא ההשחתה של הגוף, האם הלייזר להסרה של הקעקוע לא נחשב השחטה של הגוף? האם מי שיש לו קעקוע (וחוזר בתשובה) צריך וחייב להוציא אותו?
תשובה: השאלה היא האם רק מעשה הקעקוע אסור או שעצם היות הגוף מקועקע הוא האיסור. גם אם נקבל את ההנחה הראשונה טבעי שאדם מתבייש בקעקוע והוא רוצה להסירו, בפרט אם הציור המקועקע פסול מצד עצמו, כגון: שיש בו ע"ז או ג"ע, בודאי שצריך להסירו. אין בהסרה זו משום השחתה, אדרבה היא פעולה רצויה.
שאלה: רכיבה על אופניים ביום הכיפורים: מדוע אסור לילדים לרכוב אופניים בכיפור? לא ברור לי עד כך מה הסיבה? ילדיי רוצים לדעת. גמר חתימה טובה.
תשובה: אכן אסור לרכב על אופניים ביום כיפור כפי שאסור לעשות בכל שבת. יש לדבר מספר טעמים ואכתוב את חלקם: אין זה מכבוד השבת אלא נראה מעשים התאימים יותר לימות החול, יש חשש סביר של תקלות אותם אסור באיסור חמור לתקן ולכן אסרו חכמים לרכב שמא יבוא לתקן. וכאמור ישנם סיבות נוספות. וכך התקבל להלכה אצל כל הרבנים ללא שום ספק. הסבירי להם כי יום הכיפורים הוא יום מיוחד לכפרה לפני ה' יתברך, יום בו ה' מכפר לנו על החטאים, זהו יום מתאים לתפילה והתבוננות על מעשנו ולא יום המתאים לרכיבה ברחובות ללא תכלית, וכמובן שלא שייך להוסיף עוד חטא ביום הקדוש בעצמו. גמר חתימה טובה לך ולמשפחתך.
שאלה: תשובה שלמה על יצר העריות: הרב טויטו ענה לשאלה על התמודדות עם יצר הרע: משביעו רעב מרעיבו שבע. וכן להתרחק מזה. אבל כמו שאנחנו רואים במציאות, נשים בכל מקום, גם דתיות, הולכות עם בגדים צמודים לגופן ולפעמים חשופה כדרישת האופנה ובצורה המושכת את העין שאי אפשר להתעלם והיצר מתגרה. כך שהתשובה של הרב אינה מספקת לצורך התמודדות עם הבעיה. אני יכול לחזור ולהתוודות כל שנה אבל אין לי ביטחון שאעמוד בזה ואגיע נקי ליו"כ הבא. מה לעשות?
תשובה: עיקר פעולתו של היצר היא על עולם המחשבה של האדם. וככל שהאדם מעסיק את מחשבתו ביצר ובמילוי רצונותיו, כך קשה לו יותר להתמודד ולנצח את היצר. ולכן חשוב מאוד לשמור על "ראש נקי" כלומר על מחשבה נקיה מחטא. אין זה אומר שהכל תלוי בנו ואם נחליט להתעלם מן היצר אז לא יהיו לנו התמודדיות, אבל כשנתקל במקרה כזה נדע כיצד להגיב: לסלק את מה שראינו ממחשבתינו. לצערנו, נכון הדבר, שקשה מאוד היום שלא להתקל בדברים המגרים את היצר, המציצים אלינו מכל צד, ואנו נתקלים בזה בעל כורחנו, אבל כיצד להגיב זה בבחירתנו. האם לשקוע בזה ולחשוב על זה ולהתעסק בזה, או לדחות את זה מעלינו ומיד להעסיק את מחשבתנו בדברים אחרים - חיוביים - זו בחירה שלנו. זה ואמנם קשה, אבל אפשרי ותלוי בבחירת האדם. ואע"פ כן אדם מועד לעולם. ואין פיתרון חד פעמי להתמודדות עם היצר, אלא זו מלחמה ארוכה שדורשת התמדה. ובאמת אף אחד לא בטוח שינצח גם מחר או עד יום הכיפורים הבא, אבל לא זה מה שחשוב. חשוב הוא לנצח את הקרב של היום. ועוד צריך לדעת שכל שהאדם מצליח להתרחק במחשבתו מהיצר וענייניו, כך גם המראות הללו, שבאים לו בעל-כורחו, פוגעים בו פחות ופחות. אומנם זו מדרגה גבוהה ולא כל אחד זוכה לה, אבל מי שמתמיד ועולה במחשבתו ומטהר אותה, בהתמדה ולאורך זמן, זוכה שאפילו פגעים אלה אינם מפילים אותו ממדרגתו. והעיקר לא לפחוד שמא ניפול אלא להתחזק ולקום, לא לנסות לנצח את המלחמה כולה אלא כל יום את הקרב הקטן שלו. והולך בתמים מן השמים יסייעוהו.
שאלה: צום ביום כיפור למינקת חלשה: נולדה לי בת בשעה טובה לפני כשבוע (כ"ז אלול). א. אינני צמה טוב באופן כללי, ובעבר כשצמתי בהיותי מניקה (בני היה בן חצי שנה) התייבשתי ונזקקתי לעירוי וטיפול רפואי. כל ההתייחסויות בשות"ים הם לגבי מיעוט החלב, אך אני דווקא חוששת ממשהו אחר- אני אהיה לבדי בבית עם 3 ילדים (גילאי 4,2 ושבועיים) ואיני חוששת מה יהיה אם אחוש ברע? (בפעם הקודמת, בה התייבשתי, לא הצלחתי לשתות גם כשניסיתי)
תשובה: לאור מה שאת מספרת נראה שתשתי פחות מכשיעור מלוא לוגמיו אחת לתשע דקות, באופן שלא יחסר לך נוזלים. אם תרגישי שאת קרובה להתייבשות אז תשתי ללא הגבלה. מן הראוי שבעלך לא ישאירך לבד, אם זה ניתן, אפילו במחיר התפילה. חישוב מלוא לוגמיו   ממלאים את הפה במים ומוציאים לתוך כלי עם סימני מדידה, חצי השיעור הוא מלוא לוגמיו. כדאי לשתות שתיה עם הרבה סוכר, כגון, מיץ ענבים. הרב חיים כץ
שאלה: פדיון הבן: חברתי היתה בהריון אך העובר נפל 42 יום לאחר הטבילה. כעת היא בהריון עם בן ורציתי לדעת, אם בעז"ה תהיה לידה רגילה ולא ניתוח,האם היא יכולה לעשות פדיון. אני יודעת שאחרי 40 יום זה נחשב עובר ולכן אין פדיון, אך רציתי לשאול פוסק כי אם אכן יש אפשרות לעשות זו מצווה וגם זה ימנע הרבה שאלות לא נעימות. אציין שהאמא היא ספרדיה (חצי מרוקאית וחצי טוניסאית) אך האבא הוא אשכנזי.
תשובה: השאלה מורכבת כיון שלא יודעים כמה זמן העובר התפתח ויכול להיות שהוא אכן נפל ביום מסוים אך הפסיק להתפתח זמן מה לפני כן, לכן כדאי לבדוק אם יש בדיקות רפואיות שיכולות לאמת גיל העובר ואז לפנות לרב שיפסוק לגבי פדיון אם או בלי ברכה.
שאלה: ניקיון העיניים לתפילה: בעונות שיש הרבה פרחים, יש לי מוגלה בעיניים, וגם אם אני רוחצת אותן בבית, הן מתלכלכות שוב בדרך לבית הכנסת. האם מותר להתפלל כך? האם עלי לבוא לבית הכנסת עם ראי? האם עדיף להתפלל בבית?
תשובה: אין איסור להתפלל עם מוגלה בעין.
שאלה: האם זהו גזל?: לפני מס חודשים רכשתי מוצר מסוים באתר "יד 2" במחיר של 200 שקלים. לאחרונה פרסמתי אותו במחיר של 250 ש מתוך מטרה להוריד את הסכום ל-200, לפי דרישת הלקוח. להפתעתי, הלקוח הראשון שהגיע רכש את המוצר ב-250 שקלים בלי לבקש הנחה. לא רציתי להציע לו בפחות כדי שלא יחשוב שהמוצר פגום. האם גזלתי ממנו 50 ש"ח?
תשובה: לא, ואין בזה משום הונאה כיון שאתה פרסמתה מחיר והוא הסכים למחיר, ואפ' שאתה בתוך תוכך התכוונתה למכור בפחות בתנאי שהוא יבקש את ההנחה וכיון שלא ביקש אין בזה שום איסור.
שאלה: נוסח הקדיש בעשרת ימי תשובה: 1. לאשכנזים האם צריך לומר לעילא ולעילא עם או בלי וו החיבור? 2. ראיתי בסידורים נוסחים שונים לגבי הוספת הא הידיעה בבמשפט האחרון בקדיש - עושה ה במרומיו. באלו קדישים יש להוסיף את הא הידיעה, מה הסיבה לתוספת זו?
תשובה: בלי וו החיבור, אולם גם עם וו זו לא טעות.
שאלה: נגיעה בטפילים המלכלכים את הידיים: יש לנו צמח שיש עליו טפילים בצפיפות, ואי אפשר לגעת בצמח בלי לגעת בהם. הם מאוד רכים, ואם נוגעים בהם הם נמרחים על היד, והיד נעשית שמנונית. (אני באופן אישי לא נוגע בצמח, כדי להימנע מצער בעלי חיים). האם יש עניין הלכתי לרחוץ ידיים, למי שנגע בצמח, דווקא בסבון? אם נגע בצמח ואז נגע בטעות בשפתיים, האם ירחץ את השפתיים בסבון? ואם נגע בטעות בתוך הפה, האם צריך לירוק? האם הלכלוך בטל ברוב, או ששומן אינו בטל במים? אם כבר עבר זמן, האם ניתן להניח שהרוק שבפה כבר שטף את הלכלוך?
תשובה: כנימה אסורה באכילה וכל שאין אכילה אין חשש. הרב יהודה הלוי עמיחי
שאלה: התנדבות בכיפור: אני צם ביום כיפור ורציתי לשאול אם זה נכון להתנדב במד"א ביום כיפור למרות שאני צם ואמרו לי שזה מצווה ורציתי להיות בטוח.
תשובה: כן. הרב חיים כץ
שאלה: עסק בחו"ל: האם ליהודי מותר להיות שותף בעסק בחו"ל (ניו יורק) הפועל בשבת? בהנחה שכל העובדים הם גויים, וכנראה גם מרבית הלקוחות (אין דרך למנוע מיהודים לקנות בעסק בשבת). במידה והתשובה היא לא, האם ליהודי אסור גם להחזיק במניות של חברות זרות העובדות בשבת? בהנחה שאחזקה במניות היא סוג של שותפות בעסק בחברה. ב מראש עידן
תשובה: 1. אם העסק נקרא על שמו של היהודי זה אסור אלא רק אם היהודי שותף עם גוי כך שבשבת הוא אינו שותף איתו והכל (הוצאות והכנסות) בשבת נקרא על שם הגוי. 2. במניות יש שרוצים לומר שזו אינה שותפות אלא ישות משפטית ובוודאי זה לא ברצונו וזה לא כמו שהוא פותח חנות בשבת.
שאלה: אכילה לפני ברכות השחר: קשה לי להתכוון בתפילה לפני שאכלתי. האם מותר לי לאכול לפני אמירת ברכות השחר או שעדיף לומר ברכות השחר אפילו אם לא אצליח להתכוון? אם האכילה גורמת לי לחץ במעיים, וזה מצריך אותי להתפנות ומעכב את התפילה, האם בכל זאת מותר לי לאכול לפני התפילה, כדי שאוכל להתכוון?
תשובה: מהשם של השואל אני מבין שמדובר באשה, וא"כ הרי שמותר לך לאכול לפני תפילת שחרית.
שאלה: נקיות הגוף לברכות: קראתי, שאם אדם התפנה בשירותים, אבל עדין מרגיש צורך, לא יברך "אשר יצר" עד שירגיש שסיים וגופו נקי. האם מצב כזה הוא כאילו האדם נמצא במקום מטונף, האם במצב כזה אסור לו לומר דברים שבקדושה, האם מותר לו לברך על אוכל? אם התחיל לאכול לפני שנכנס לשירותים, האם מותר לו להמשיך לאכול, למרות שעדיין לא בירך "אשר יצר"? (לפעמים קורה שמרגישים הרגשת צורך במשך זמן ארוך, וכך לא יוכל להתפלל או לאכול במשך הרבה זמן.)
תשובה: אדם שמרגיש שעדיין צריך לנקביו אסור לו לומר דבר שבקדושה, עיין בכף החיים (סי' ז' ס"ק ב'), ועיין גם בשו"ע (סי' צ"ב ס"א). ולגבי שאלתך השניה תטול ידיך ותברך אשר יצר ותמשיך בסעודה.
שאלה: צום יום הכיפורים ליולדת: ילדתי ביום ראשון כ"ח אלול. אני מניקה הנקה מלאה. אני חוששת שהצום יפגע בהנקה. האם אני חייבת לצום?
תשובה: הנך חייבת לצום. בדרך כלל נשים מניקות מסוגלות להניק גם בצום, שתי טוב קודם לצום. אם תרגישי בזמן הצום כאבי ראש יוצאים מגדר הרגיל או סחרחורות תשתי אחת לתשע דקות כמות של פחות ממלוא לוגמיו. כמו כן, תקפידי במשך היום להיות בחדר מאוורר תוך מנוחה מלאה אפילו במחיר התפילה. חישוב מלוא לוגמיו   ממלאים את הפה במים ומוציאים לתוך כלי עם סימני מדידה, חצי השיעור הוא מלוא לוגמיו. כדאי לשתות שתיה עם הרבה סוכר, כגון, מיץ ענבים. הרב חיים כץ
שאלה: עירוב בשבת: 1) הלכתי על גשר מעל כביש, וראיתי שיש שם חוט של העירוב. האם העירוב שמקיף את כל העיר לא כולל גם את הגשר? האם זה בגלל ההפרש בגובה? מה הדין לגבי שכונות שבנויות על הר, ויש הפרשי גובה גדולים מרחוב לרחוב? 2) העירוב הופך את כל העיר לרשות אחת, כמו חצר גדולה עם הרבה בתים. יש בעיר שטחים גדולים מאוד שאינם מיושבים (פארק ציבורי, אצטדיון, כביש ראשי, איזור משרדים, איזור תעשייה, וכו ). האם העירוב הופך את כל השטחים האלו לרשות אחת? האם שטח גדול מאוד אינו מפסיק בין בתי העיר, כך שאי אפשר לשים עירוב סביבם? האם אפשר להקיף כמה יישובים קטנים בחוט ארוך מאוד שייחשב בתור עירוב, למרות שיש שטח גדול שאינו בנוי? 3) סביב האוניברסיטה יש גדר רצופה, שפתוחה רק בכביש הכניסה. אם ישימו חוט מעל כביש הכניסה, האם הגדר תהווה עירוב במקרה שהעירוב הכללי נקרע?
תשובה: שאלותייך בנושא העירוב הם רחבות וכוללים סוגיות שלמות בנושא עירובין. בקצרה: חוט העירוב אכן הופך את כל השטח שאותו הוא תוחם לרשות אחת. כדי שלא תתבטל הרשות צריך שלא יהיה שטח גדול שאסור או שאי אפשר ללכת שם בתוך חוט העירוב. (הגדרת השטח תלויה במצבים שונים ויש לשאול כל מקרה לגופו). אפשר לערב גם בהר אולם בכבישים מסויימים יש בעיה של רשות הרבים אותה אי אפשר לערב ולכן מערבים עד הכביש. ישנם ערים שמערבים כל שכונה לחוד משום חומרא או כדי שאם יקרע העירוב של העיר עדיין יהיה מותר לטלטל בתוך השכונה. ולכן גם באוניברסיטה ניתן לעשות כך.
שאלה: ברכה על סלט ירקות עם זיתים: מה מברכים על סלט ירקות שיש בו מעט זיתים? האם הזיתים טפלים לשאר הירקות, למרות שברכתם שונה? האם יש להם חשיבות בגלל שהם משבעת המינים, ויש לברך עליהם תחילה, כי כשיש כמה פירות מברכים תחילה על פירות משבעת המינים?
תשובה: בכל תערובת הולכים אחר הרוב. אם אחד המרכיבים הוא בצק מברכים מזונות בגלל חשיבות הדגן אף שהוא מעט יותר.
שאלה: נוסח תפילה לילד מעורב: אבי אשכנזי ואמי ספרדייה (טורקיה) הורי גרושים ואני גדל עם אמי יש לציין שאני ממשפחה חילונית האם אני יכול להתפלל כנוסח הספרדים(לפי אמי) או שאני חייב לנהוג כמנהגי אבי אף על פי שגדלתי עם אמי
תשובה: השאלה נכונה. בדרך כלל יש ללכת לפי מנהגי האבא אבל אם התרגלת לפי מנהגי משפחת אימך תמשיך במנהגים אלו.
שאלה: לגרגר מים ביום כיפור: אני בתחילת ההריון, שבוע 7, סובלת מבחילות והקאות. האם בכיפור מותר לגרגר מים לאחר הקאה על מנת להעביר את הטעם הרע?
תשובה: בלי ספק שמותר. הרב חיים כץ
שאלה: ברכה אחרונה על מיץ ענבים תירוש: האם מברכים על מיץ ענבים לקידוש ברכה אחרונה מעין שלוש על הגפן?
תשובה: מיץ ענבים הוא כמו יין וברכתו מעין שלוש "על הגפן ועל פרי הגפן".
שאלה: בשמים שהיו בשירותים: כתוב בשו"ע לא לברך בהבדלה על בשמים שמונחים בבית הכסא, כי מטרתם להעביר ריח רע. האם הדסים שהונחו בבית הכסא כדי להעביר ריח רע, נפסלים להבדלה מהטעם הנ"ל או לחילופין מהטעם של ביזוי מצווה?
תשובה: הגמ' במס' ברכות אומרת שאין מברכים על השמים של בית הכסא, ומבאר רש"י במקום: "עבידי להעביר ריח בית הכסא", כלומר: בשביל לברך ברכת 'בורא מיני בשמים' צריך שהחפץ הנותן ריחו יהיה מיועד לצורך הרחה, ובבית הכסא תפקידו להעביר ריח רע. דין זה לא קשור בהכרח להבדלה, שכן הלכה זו נפסקה בשולחן-ערוך גם בהלכות שבת לענין הבדלה, וגם בהלכות ברכות לעניין ברכת הריח. ומבאר הב"ח שהטור הביא דין זה פעמיים כדי שלא יטעו לומר שיש הבדל ביניהם. הפמ"ג מוסיף שאף אם מישהו לקח הדס אחד מתוך בית הכסא וכעת רצונו להריח בו, גם כן אינו מברך, כיוון שאינם מיוחדים לכך. (מקורות: מס' ברכות נג. וברש"י ד"ה ושל, טושו"ע סי' ריז וסי' רצז, ובמשנ"ב שם, ובשה"צ לסי' ריז ס"ק טז ובחזו"א או"ח סי' לה) הרב אלחנן לוין
שאלה: צעקות על ידי רס"ר משמעת: האם לרס"ר משמעת מותר על פי ההלכה לצעוק על חייל ליד כל החיילים בחדר אוכל או במקום שיושבים חיילים, למרות שזה חלק מהעבודה שלו. אין פה "הלבנת פני חברו ברבים"?
תשובה: אם הוא עושה את זה למטרה חינוכית למען השלטת הסדר, לא נראה לי שיש בזה הלבנת פני חברו ברבים.
שאלה: הלכות נטילת ידיים בבוקר: האם כשאני קמה באמצע הלילה להתפנות, כמו נגיד בשעה 2, 3 או 4 בלילה, מה אני צריכה לעשות ליטול ידיים ישר או שרק לקום לשירותים לברך ולחזור לישון כאילו רגיל ואז בבוקר אני אומרת מודה אני. הולכת לשירותים (לא תמיד יש) ומברכת על נטילת ידיים? אודה אם תענה לי על השאלה כי אני מבולבלת.
תשובה: אם את חוזרת לישון, לא לברך על נטילת ידים. לאחר השירותים את רוחצת ידיים כדי שתוכלי לברך ברכת אשר יצר.
שאלה: השלך על ה  יהבך : שמעתי ממקורות (אנשים) נאמנים,שאומרים שאין לסמוך על הנס. מצד שני ראיתי כתוב האומר: "השלך על ה יהבך והוא יכלכלך". לדוגמה: אם אני (ח"ו) יוצא למלחמה,מה אעשה? האם יש לסמוך על הנס או שאקיים את הכתוב -"השלך על ה יהבך והוא יכלכלך". יש כאן סתירה שלא כל כך הבנתי אותה.
תשובה: אדם צריך באופן טבעי לנקוט בכל אמצעי זהירות ולא ללכת בשדה מוקשים ולומר אני לא אדרוך על מוקש. יש חוקיות בעולם. מצד שני אדם צריך להתפלל לה' שיעזור לו אבל זה לא פוטר אותו מלנקוט אמצעי זהירות. כמו שאין לאדם להישאר בבית ולא ללכת לעבוד וירד לו מן מהשמים לאכול. אסור לאדם שלא להשתדל שהרי הוא מסכן את עצמו.
שאלה: מכירת נשק: בקשר למשפט אנגולהגייט שהחל היום בצרפת, על מכירת נשק לא חוקית שגרמה לאלפי הרוגים, וגם בלי קשר - האם יש בחז ל או בספרות ההלכה התייחסות לנושא מכירת נשק?
תשובה: בוודאי שיש. במסכת עבודה זרה יש סוגיא שלמה שאין ליהודים למכור נשק לגויים שעלולים לפגוע באנשים אחרים.
שאלה: קבורה שניה באותו קבר: האם מותר לקבור גוף אדם בקבר שכבר קברו שם? יש האומרים שרק אחרי 30 שנה אפשר.
תשובה: אם כוונתך שמותר לקבור שני בני אדם בקבר אחד, התשובה היא שהדבר מותר רק אם יש שכבת עפר גדולה בין הקבר התחתון לעליון. אין צורך להמתין כלל בין שתי הקבורות.
שאלה: כהנים בבית העלמין: אני וחברתי רוצות לנסוע, לכותל המערבי ומשם לקבר רחל בבית לחם אך חברתי, ששמה כהן, לא חושבת שמותר לה להיות שם בקבר מאחר והיא שייכת למשפחת כהן!! האם החששות שלה נכונות ואכן אסור לה או שמא זה לא תקף לבנות ולהיפך זו מצווה גדולה להיות שם?
תשובה: אין איסור לכהנת להיטמא למת, אלא האיסור הינו לכהנים זכרים בלבד. גמר חתימה טובה.
שאלה: הדין של כהן ובניו: האם כהן הופך לפסול כשנישא לרווקה שהיתה עם גוי? האם בניו הופכים לפסולים כשמביא ילדים עם רווקה שהיתה עם גוי? האם בניו הופכים לפסולים כשמביא ילדים מחוץ לנישואים? אם כהן הוא פסול, האם בניו הופכים לפסולים?
תשובה: א. כהן שבעל גויה אינו ניפסל לכהונה. (שו"ע אבן העזר סימן ז' סע' יג). ב. אישה שנבעלה לגוי נפסלת לכהן, וכמובן אם נולד לכהן ממנה בן הבן נחשב לחלל ופסול לכהונה (שם סימן ו' סע' ח'). ג. כהן שהוליד בן מחוץ לנישואין אם האישה שממנה הוליד כשרה לכהונה הבן כשר לכהונה. (אף אם חס וחלילה הייתה נידה,עיין שם). ד. אם הכהן פסול בניו גם כן פסולים.(שם סימן ז' סע' טז'). עד כאן הדין היבש, אבל צריך לדעת את חומרת הדין: כהן שבא על גויה עובר על לאו, ובגמרא ערובין יט. כתוב: "אלא הא דכתיב "עברי בעמק הבכא" - ההוא דמחייבי ההיא שעתא בגיהנם, ואתי אברהם אבינו ומסיק להו ומקבל להו, בר מישראל שבא על הגויה דמשכה ערלתו ולא מבשקר ליה". (תרגום: על הפסוק "עברי בעמק הבכא דורשת הגמרא על אלו שמתחייבים להיות בגיהנם ובא אברהם אבינו ומעלם ומקבלם, חוץ מישראל שבא על הגויה שנמשכת ערלתו ולכן אינו מזהה אותו). ובספר הזהר כתוב: (תרגום) שלשה המה דוחים את השכינה מהעולם וגורמים שאין דיורו של הקב"ה בעולם ובני אדם צועקים ואינם נענים ואחד מהם זה השוכב עם בת אל נכר. (זהר שמות דף ג עמוד א). ועיין עוד שם שמאריך בגודל הקלקול והפגם. הרב אברהם דב זרביב.
שאלה: שאלות בהלכות טהרת המשפחה: ראיתי את בית ההוראה שהקמתם, אך מנגד לא ראיתי תשובות באתר של בית ההוראה. היות ושאלותי דחופות האם אני יכולה להיות בטוחה כי אקבל תשובות בזמן?
תשובה: ב"ה בית ההוראה פועל במרץ רב ועונה לשאלות רבות מידי יום, תוך נסיון לענות על כל שאלה בתוך 3 שעות, ובדר"כ בהרבה פחות מכך. אכן אינך יכולה לראות את השאלות של בית ההוראה היות ורוב-רובן של השאלות הינן בנושאים שהצנעה יפה להן, ואנו מקפידים מאוד שלא לפרסם שאלות אלו אלא התשובה נשלחת לשואל ת בלבד.
שאלה: שיעור כזית לברכה אחרונה: כיצד עלי לחשב שיעור כזית בפועל? למשל: 1.אפרופו, בערך 3 חתיכות משולשים זה כבר נפח של קופסת גפרורים מצד שני רק חצי שקית זה 28 גרם. אז על כמה עלי לברך? 2.עוגיות דובשניות,עוגיה אחת זה נפח קופסת גפרורים מצד שני קראתי שעלי לברך על נפח כזית הקמח, ואיך אדע כמה זה?
תשובה: 1. לפי אשכנזים הולכים לפי נפח. אולם בשלוש עדיין אין נפח. נראה לי רק בחמש. לפי הספרדים מברכים לפי משקל. 2. דובשנית אחת וחצי אפשר לברך.
שאלה: כיסוי ראש תפילת נשים מכנסיים: 1) כשהתחתנו, לפני כ-4 שנים, אשתי לבשה כיסוי ראש מלא אם הזמן היא התחילה להפחית וכרגע היא מוציאה את השיער מאחורה. בהתחלה הערתי לה הרבה שזה נוגד את ההלכה וממש לא נראה לי אבל בסוף די הפסקתי להעיר לה. היא כאילו שיחקה לי על המצפון והתבאסה כל פעם מחדש. האחיות שלה (רווקות) כל הזמן עודדו אותה ואמרו שזה ממש יפה ככה. הגעתי למצב שאני ממש חושש להעיר לה כדי שלא תתבאס יותר מדי. איך אני צריך לגשת לזה? 2) בעיה דומה יש לי, איך לגשת אליה כדי שתתפלל אפילו תפילה אחת ביום? 3) אשתי מאוד רוצה ללכת עם מכנסיים רחבות ועד עכשיו היא לא ממש עושה את זה כי "אני לא מסכים" ולאחרונה נתקלתי שהבנות הדתיות הולכות עם חצאיות שברגע שהם יושבות ממש ממש לא נעים לי לשבת ממול. אני די מתקשה להבין איך עדין עדיף חצאיות ממכנסיים רחבות? ואותו בעיה יש לי עם אישתי, שלובשת חצאיות מתחת לברך אבל לא הכי ארוכות. בהתחלה הערתי לה אבל המשיך באותו דרך כמו הכיסוי ראש וכל דבר שהיא קונה אני יעשה לה פרצוף היא תתבאס ובסוף תכריח אותי להגיד שזה ר ויפה לה.
תשובה: בעניין כיסוי הראש, עליך להביע את דעתך, אבל לא להגרר למריבות. בסופו של דבר זה כיסוי הראש שלה, והוא באחריות שלה. מותר לך להביע את דעתך ורצונך שהיא תקפיד יותר על גדרי ההלכה, וגם תוכל לומר לה שלמענך תתאמץ קצת יותר, אבל עליך להבין שאתה בעלה, ולא המחנך שלה. אם ההערות גורמות לחיכוך מוטב לפי שעה לא להעיר. אתה לא צריך לומר שזה יפה. ואם אשתך תשאל תאמר לה שהיית מעדיף שתלך על פי גדרי ההלכה, אך לפי שעה נראה שאין טעם ליזום הערות כאלה, שממילא היא אינה מקשיבה להם. גם בעניין התפילה אין טעם להעיר. תוכל למצוא הזדמנויות ולדבר על הערך של התפילה ועל החשיבות שלה, ואם היא תבין ותקבל על עצמה להתפלל - מה טוב. ובכלל נראה לי שעדיף במקום לדבר על אורך החצאית מבחינה הלכתית וכד' עדיף לדבר על המחוייבות שלכם זה לזו. להסביר שגם אם היא רוצה דברים מסויימים ראוי שהיא תוותר עליהם למענך, כמו שגם אתה מוותר על הרבה דברים למענה. ומכל מקום חשוב לא לתת לזה לחצוץ ביניכם. והעיקר הוא להמשיך לראות את הטוב שבה, גם אם היא לא תמיד הולכת כפי שאתה רוצה.
שאלה: הזזת אגרטל פרחים בשבת: א. האם יש בעיה להזיז אגרטל פרחים (אמיתיים) בשבת? לדוגמא אם צריך את המקום בשולחן או שחוששים שהאגטל ישבר אם ישאר באותו מקום. ב. האם יש הבדל בענין זה אם הפרחים אמיתיים או מלאכותיים?
תשובה: פרחים הנמצאים במים (בשונה מעציץ עם אדמה) אין איסור להוזיזו.